als_Latn dik_Latn sag_Latn
SHkruan: Mero Baze
Lulzim Basha po përpiqet të justifikojë izolimin e Perëndimit, përmes “lobingjeve” të pushtetit. Herë i akuzon zyrtarët perëndimorë që blihen me paratë e drogës, herë me paratë e naftës, e trafiqeve e korrupsionit. E bën këtë ngaqë vet para dy javësh, nën shoqërinë e një ish- zyrtari të tij, ka udhëtuar në një darkë të paguar shtrenjtë në SHBA, me shpresë se do të merrte pjesë në një tavolinë ku i ishte premtuar dhe fotografi me Trump. Në finale, nuk ja doli dot të thotë as kë kishte takuar në atë darkë dhe për të justifikuar paratë e rrugës, porositi një shkrim me pagesë, në një portal partizan në SHBA, të shpjegonte se çfarë kërkonte.
Por përtej këtij rasti, lobizmi në SHBA është legal dhe ai është përdorur rregullisht nga Partia Demokratike, që nga viti 2006, nga LSI dhe në disa raste dhe nga PS, kur ishte në opozitë.
Por historia e kësaj krize në Shqipëri, ka nevojë për lobistë vetëm nga opozita, pasi zyrtarët më të lartë të SHBA dhe Bashkimit Europian, plus ambasadorët e tyre, kanë shprehur qëndrimin zyrtar, që është kundër asaj që kërkon të bëjë opozita. Nëse i marrim me radhë deklaratat e diplomatëve perëndimorë në Shqipëri, që përfaqësojnë linjën zyrtare, dhe ata të SHBA, janë të gjithë në një gjatësi vale me qeverinë kundër qëndrimit të opozitës.
Kështu që qeveria e ka falas mbështetjen ndërkombëtare. Të vetmit që po përpiqen ta blejnë, janë aleanca e çadrës.
Por dhe ata, mendoj se po i harxhojnë paratë kot. Po i harxhojnë nga keqkuptimi që kanë, ose që duan të shpërndajnë, se si mund të përdorin ardhjen e presidentit Trump në pushtet, apo shpikjen e armikut Soros. Në të vërtetë, SHBA nuk punon me paranojat e tyre konspirative, por me rregullat e veta. Jo më larg se dje, ambasadori i SHBA në Hungari, bëri deklaratë zyrtare në emër të shtetit amerikan, për të mbrotjur Universitetin e Europës Juglindore të Sorosit në Hungari, që kryeministri autoritar Viktor Orban po përpiqet ta mbyllë. Po të ishte me mendtë e çadrës në Tiranë, SHBA duhet të kishte urdhëruar, siç urdhëron Erdogani, mbylljen e shkollave të Gulenit.
Opozita po i harxhon paratë kot me lobistët dhe për faktin se SHBA dhe BE nuk ua ka mbyll dyert, as për vizita zyrtare dhe as për t’i ndihmuar. Është një idiotësi të paguash miliona për të shkuar në SHBA e të takosh kongresmenë nëpër kafene, që s’ta mbajnë mend emrin dhe shtetin nga vjen, kur mund të pish një kafe pa para me ambasadorin e SHBA në Tiranë dhe të të rregullojë një axhendë zyrtare vizitash në SHBA. Problemi është se opozita jonë nuk do të shkojë atje ku e di që do të dëgjojë diçka që nuk do ta dëgjojë, por do të bëjë sikur shkon diku dhe t’u thotë shqiptarve atë që do ajo të thotë.
Ideja se paratë për lobistët mund të ndryshojnë politika zyrtare është një diletantizëm, që së paku liderët e partive të mëdha duhet të na e kursejnë. Përpjekja për të shpjeguar botën me rregullat e Shqipërisë është një delirancë që po çon drejt degradimit klasën tonë politike. Për shembull, në përpjekje për të justifikuar korrupsionin në Shqipëri dhe faktin që mund të ndëshkohen nga reforma në drejtësi, kanë tre muaj që sulmojnë ambasadoren Vlahutin pse BE ka blerë një rezidencë në një vend të shtrenjtë në Tiranë. Kështu shpresojnë ta bëjnë pis dhe BE, që të mos u bëjë presion për reformën.
Fakti që SHBA u bën presion për reformën në drejtësi dhe u bën thirrje të kthehen në Kuvend, i bën ata të sulmojnë ambasadorin Lu dhe të shpikin teori konspirative, që lidhen me Soros dhe Trumpin, për ta justifikuar distancën me të.
Kjo është vërtet ajo çfarë nuk duhet të bëjë një politikan që ka vendosur të vijë në pushtet. Kjo është ajo që bën dikush që do të gënjejë mbështetësit e vet për rrugën e vështirë që kanë përpara.
Të paguash para tek lobistët, për të të ndihmuar për të ardhur në pushtet, nuk është turp, por të paguash para për të gënjyer mbështetësit e tu se gjoja po vijmë në pushtet dhe kemi botën me vete, është më shumë se turp. Kjo që po bën PD është që po paguan për të gënjyer të vetët, për të mos u treguar kurrë të vërtetën përse nuk fitojnë dot. Dhe duhet të bëjnë kujdes, pasi kur paguan në SHBA, paratë deklarohen dhe do skuqen kur t’u bëhen publike, sa shumë kanë paguar për të mos u marrë vesh pse humbasin.
slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn